แบงก์กรุงเทพบุกสินเชื่อเวียดนามรับลงทุนบูม
แบงก์กรุงเทพเตรียมรุกธุรกิจสินเชื่อในเวียดนาม รองรับต่างชาติแห่ลงทุน
29 ก.ย. 2557

แบงก์กรุงเทพเตรียมรุกธุรกิจสินเชื่อในเวียดนาม รองรับต่างชาติแห่ลงทุน 
นายธาราบดี ซึ้งอดิชัยวิทย์ ผู้จัดการทั่วไปสาขาในประเทศเวียดนาม ธนาคารกรุงเทพ เปิดเผยว่า การปล่อยสินเชื่อในเวียดนามช่วง 8 เดือนแรกของปีนี้ ขยายตัวมากกว่า 10% ส่วนใหญ่เป็นสินเชื่อในรูปเงินเหรียญสหรัฐที่ปล่อยกู้ผู้ประกอบการต่างชาติที่ไปลงทุนในเวียดนามเพื่อตั้งฐานการผลิต เพราะมีความเสี่ยงน้อยที่สุด โดยลูกค้าธนาคารในสาขาเวียดนามเป็นลูกค้าไทย 40% บริษัทข้ามชาติ 40% ที่เหลือ 20% เป็นลูกค้าเวียดนาม ที่จะเน้นสินเชื่อรายใหญ่ หรือเอสเอ็มอีเวียดนามที่เป็นซัพพลายเชนของลูกค้ารายใหญ่ เพราะมีการคัดกรองคุณภาพมาระดับหนึ่ง
สำหรับปีหน้าธนาคารคาดว่าสาขาในเวียดนามจะปล่อยสินเชื่อภายในเวียดนามเติบโตด้วยเลข 2 หลัก เนื่องจากจะมีเม็ดเงินลงทุนโดยตรงจากต่างประเทศ (เอฟดีไอ) เข้าไปในเวียดนาม รวมทั้งการส่งออกขยายตัวสูงขึ้นมาก หลังจากที่เวียดนามเตรียมเข้าร่วมความตกลงหุ้นส่วนยุทธศาสตร์เศรษฐกิจเอเชียแปซิฟิก (ทีพีพี) ที่มีสมาชิก 12 ประเทศภายในสิ้นปีนี้ ส่งผลให้การส่งออกสินค้าระหว่าง 10 ประเทศมีอัตราภาษีเป็น 0% 
“ข้อตกลงทีพีพีจะทำให้การลงทุนและการส่งออกเวียดนามขยายตัวสูงมาก โดยปีนี้การส่งออกของเวียดนามขยายตัว 2030% มีมูลค่าเฉลี่ยเดือนละ 1.3 หมื่นล้านเหรียญสหรัฐ แม้จะยังน้อยกว่าไทยที่ส่งออกเฉลี่ยเดือนละ 1.8-1.9 หมื่นล้านเหรียญสหรัฐ แต่ถ้าดูจากทิศทางการลงทุนโดยตรงที่บูมมาก คาดว่าจะทำให้การส่งออกของเวียดนามแซงหน้าประเทศไทยได้ภายใน 45 ปีข้างหน้า” นายธาราบดี กล่าว
ทั้งนี้ โอกาสธุรกิจในเวียดนามยังเป็นของธุรกิจรายใหญ่ที่มีเงินทุนสูง โดยธุรกิจของไทยที่มีการขยายกิจการในเวียดนาม อาทิ บริษัท อมตะ ที่ตั้งนิคมอุตสาหกรรมในเวียดนาม เพื่อรองรับนักลงทุนญี่ปุ่นที่จะย้ายฐานการผลิตมาใช้แรงงานที่มีค่าแรงถูก นอกจากนี้ยังมีบริษัท เบอร์ลี่ยุคเกอร์ ที่ซื้อกิจการบริษัท เมโทร (เวียดนาม) กิจการค้าส่งรายใหญ่ รวมทั้งกลุ่มเซ็นทรัลที่ไปตั้งห้างสรรพสินค้าโรบินสันในเวียดนาม